Twee wêreldtitels vir SA skoonhede? | Netwerk24
14 Desember 2019 11:00
Met Zozibini Tunzi (26) wat as Mej. Heelal gekroon is en Sasha-Lee Olivier wat nou na die Mej. Wêreld-kroon mik, meen talle Suid-Afrikaners op sosiale media die kanse is groot.
Sasha-Lee Olivier (26), naaswenner van die Mej. Suid-Afrika-kompetisie, ding Saterdag in Londen om die Mej. Wêreld-titel mee.Foto: Instagram/Sasha-Lee Olivier
Olivier (26), ’n sogenaamde plusgrootte-model van Alberton aan die Oos-Rand, ding Saterdag in Londen om dié titel mee.
Die Mej. Suid-Afrika Organisasie en talle Suid-Afrikaners meen sy kan wen.
“Terwyl ons een Suid-Afrikaanse oorwinning vier, berei ons ons op ’n ander een voor,” lui ’n twiet van die Mej. Suid-Afrika Organisasie.
Iemand anders twiet ook: “Dit is duidelik dat ons gaan wen. Sasha-Lee sal as Mej. Wêreld gekroon word.”
Ander het mekaar daaraan herinner om vir Olivier te stem.
Dit is nie onmoontlik vir Suid-Afrika om albei titels te wen nie, want daar was al lande wat dit in die verlede reggekry het. Die lande is Frankryk in 1953, Australië in 1972, Venezuela in 1981 en Indië in 1984 en 2000.
Gaan Suid-Afrika die twee mooiste vroue op aarde hê? Mej. Heelal, Zozibini Tunzi (links, 26), en Sasha-Lee Olivier (26), naaswenner van die Mej. Suid-Afrika-kompetisie, wat Saterdag aan die Mej. Wêreld-kompetisie deelneem. Foto: Instagram/Sasha-Lee Olivier
Die laaste keer dat Suid-Afrika dié titel gewen het, was in 2014 toe Rolene Strauss (27), voormalige Mej. Suid-Afrika, as Mej. Wêreld gekroon is.
Olivier het in November na die Verenigde Koninkryk vertrek en is sedertdien baie besig met voorbereidings vir die kompetisie.
Sy het Woensdag gehelp om op ’n veiling geld vir die Beauty With A Purpose-veldtog in te samel.
“Ek is trots om te sê dat my diamant-oorbelle van twee karaat van American Swiss vir £2 400 verkoop is,” lui haar plasing op Instagram.
Sasha-Lee Olivier (26) Woensdag in ’n Ryan Keys-skepping op die veiling van die Beauty With A Purpose-veldtog. Foto: Instagram/Sasha-Lee Olivier
Olivier, wat as jong kind seksueel misbruik is, het vroeër in ’n verklaring gesê as deel van haar Beauty With A Purpose-veldtog vir die Mej. Wêreld-kompetisie wil sy meisies en seuns in soortgelyke omstandighede ondersteun.
Met haar hutsmerk #ItsNotYourFault wil sy vertroosting aan die slagoffers bied.
“Mense het my nie geglo toe ek die mishandeling aanmeld nie en ek het jare lank geglo dit was my skuld. Dit is hoekom ek met my veldtog mense met soortgelyke ervarings wil ondersteun. Ek wil hê hulle moet weet dit was nie hul skuld nie,” het sy toe gesê.
Haar stilis, Werner Wessels, het ook reeds in Londen aangekom om haar te ondersteun.
Olivier het dié nuus op haar Instagram-blad gedeel. “Wanneer Pappa Beer en die fam (familie) in die dorp is.”
Hy het ook vir Tunzi in Atlanta ondersteun.
Die Mej. Wêreld-kompetisie word om 15:00 op SABC3 uitgesaai. – Saamgestel deur Roshé Taka
Meer oor: Zozibini Tunzi | Sasha-Lee Olivier